รู้ไว้ก่อนฝากเงิน ผ่านบัตรเครดิต
สวัสดีค่ะ คุณเป็นลูกค้าพิเศษที่ได้รับการคัดเลือกจากบัตรเครดิต... เข้าโครงการออมพิเศษ จ่ายผลตอบ แทนสูง โดยไม่ต้องฝากเงิน เพียงแค่มีบัตรเครดิต... เป็นการออมเงินผ่านบัตรเครดิตค่ะ ออมขั้นต่ำผ่านบัตรเดือนละ 3,000 บาท โดยที่คุณไม่ต้องจ่ายเงินฝาก
2 เม.ย. 2558

สวัสดีค่ะ คุณเป็นลูกค้าพิเศษที่ได้รับการคัดเลือกจากบัตรเครดิต... เข้าโครงการออมพิเศษ จ่ายผลตอบ แทนสูง โดยไม่ต้องฝากเงิน เพียงแค่มีบัตรเครดิต... เป็นการออมเงินผ่านบัตรเครดิตค่ะ ออมขั้นต่ำผ่านบัตรเดือนละ 3,000 บาท โดยที่คุณไม่ต้องจ่ายเงินฝาก 
สิ้นปีที่ 2 จะได้รับผลตอบแทน 10% คือ 3,600 บาท และจะรับแบบนี้ไปตลอด คือออมทุกเดือนได้รับ 3,600 ต่อปี โดยให้ออมได้สูงสุด 7 ปี แต่ยกเลิกก่อนก็ได้
ถ้าออมต่อตั้งแต่ปีที่ 8 จะได้รับผลตอบแทน 15% คือ 5,400 บาท/ปี บวกกับผลกำไรจากบริษัทแล้วแต่ผลประกอบการ แต่เฉลี่ยที่ 4% ให้ออมต่อได้มากสุด 15 ปี สรุปแล้วได้ผลตอบแทน 266% และผลตอบแทนทั้งหมดไม่เสียภาษี ทำให้เราเคลิ้มๆ ตาโตกับผลตอบแทนก้อนโต
คุ้นๆ ใช่ไหมคะ หลายคนคงได้รับโทรศัพท์บอกข้อเสนอเช่นนี้ ต้องแจ้งให้ทราบก่อนว่า นี่ไม่ใช่การออม เงินฝากกับธนาคารพาณิชย์หรือออมเงินกับบัตรเครดิต แต่เป็นการซื้อประกันชีวิตแบบออมทรัพย์ ที่พนักงานแจ้งไม่หมดว่าเป็นการซื้อประกัน และที่บอกว่าไม่ต้องจ่ายเงินฝาก แท้ที่จริงคุณจ่ายชำระผ่านบัตรเครดิต
พนักงานจะกดดันให้คุณรีบตัดสินใจเร็วๆ ว่าโครงการนี่พิเศษจริงๆ มีระยะเวลาจำกัด ต้องตัดสินใจภายในวันนี้ หรือสิ้นเดือนนี้เท่านั้น ถ้าคุณตัดสินใจไปแล้ว บริษัทประกันชีวิตก็จะตัดเงินจากบัตรเครดิตทุกเดือน เป็นค่าเบี้ยประกัน 
ข้อดี การซื้อประกันหรือการออมเงินผ่านบัตรเครดิต คือสร้างวินัยการเงินรูปแบบหนึ่ง แต่ต้องดูาว่าคุณมีกำลังพอที่จะส่งเงินเพื่อออมระยะยาวหรือไม่ ถ้าได้ก็ถือว่าเป็นผลตอบแทนที่ดี แต่ต้องระวังถ้าจ่ายชำระผ่านบัตรเครดิตไม่ตรงตามกำหนดก็ต้องเสียดอกเบี้ย 28% คำนวนผลตอบแทนแล้วติดลบแน่ๆ และถ้ายกเลิก ไม่สามารถผ่อนได้ตามเวลาที่กำหนด คือ 15 ปี และขอเงินคืนก่อน คุณจะขาดทุนแน่ๆ หรือบางกรมธรรม์ บริษัทจะไม่ยอมคืนค่าเบี้ยประกันที่เราจ่ายไปเลย ถือว่าเงินที่จ่ายไปสูญเปล่า
ที่สำคัญคุณจะรู้หรือไม่ว่า “โครงการออมพิเศษ” นั้นเป็นการซื้อประกันผ่านบัตรเครดิต แต่เปลี่ยนคำพูด เป็น “การออมเงินผ่านบัตรเครดิต” ดูดีกว่าบอกว่าซื้อประกัน
ดังนั้น การลงทุนมีความเสี่ยง ผู้ลงทุนควรศึกษาข้อมูลก่อนการตัดสินใจลงทุน คำๆ นี้ใช้ได้ทุกสถานการณ์